Rikunarita-ORG/Wikinium huggingface dataset:
# Roger Waters

Roger Waters (2006)
**George Roger Waters** (\* 6. septembra 1943 w Great Bookham) je britiski rockowy hudźbnik, spěwar, basist a komponist, kotryž hraješe mjez 1964 a 1985 pola skupiny Pink Floyd.

## Diskografija (solo)

* *The Pros and Cons of Hitch Hiking* (1984)
* *Radio K.A.O.S.* (1987)
* *Amused to Death* (1992)
* *Ça Ira* (2005)

## Wotkazaj

 **Commons: Roger Waters** – Zběrka wobrazow, widejow a awdiodatajow
* Roger Waters Allmusic
# Jeff Beck

Jeff Beck (2009)
**Geoffrey „Jeff“ Arnold Beck** (\* 24. junija 1944 we Wallingtonje, Surrey, dźensa London Borough of Sutton; † 10. januara 2023 we Wadhursće, East Sussex) bě britiski rockowy gitarist a wjacekróćny lawreat Grammyja. *Rolling Stone* listowaše jeho 2011 na pjatym městnje 100 najlěpšich gitaristow wšěch časow.

Znaty bu Beck jako gitarist pola *Yardbirds*, z 1967 załoženej *Jeff Beck Group*, z *Beck, Bogert & Appice* a jako solo-hudźbnik kaž tež jako hósć na produkcijach druhich hudźbnikow.

Beck njeměješe ženje tajke wuspěchi kaž Eric Clapton abo Jimmy Page, přiwšěm płaći ze swojimi hudźbnymi wizijemi mjez jazzrockom resp. fusionowej hudźbu (na př. na *Wired* a na *There and Back*, feat. Simon Phillips), Psychedelic a Progressive Guitar Music jako runje tak postajowaca móc rockoweje hudźby. Za swoje rockowe instrumentale bu šěsć króć z Grammy Award wuznamjenjeny: 1986 za *Escape*, 1990 za *Jeff Beck’s Guitar Shop* z Terryjom Bozziom a Tonyjom Hymasom, 2002 za *Dirty Mind*, 2004 za *Plan B*, 2010 za *A Day in the Life* a 2011 za *Nessun dorma*.

## Wotkazy

 **Commons: Jeff Beck** – Zběrka wobrazow, widejow a awdiodatajow

* Jeff Beck – Literatura w katalogu Němskeje narodneje biblioteki (němsce)
* Oficielne webstrony (jendź.)
# 20. lětstotk

**20. lětstotk** započa so dnja 1. januara 1901 a traješe hač do 31. decembra 2000. Po dekreće kejžora Wylema II. swjećachu započatk noweho lětstotka w Němskej pak hižo 1. januara 1900. 20. lětstotk słuša k dobje nowowěka.

Najwažnišej podawkaj lětstotka běštej Prěnja (1914–18) a Druha swětowa wójna (1939–45) z holocaustom, zničenjom europskich Židow přez nacionalsocialistisku Němsku. Wot kónca druheje wójny hač do lěta 1990 steješe swět pod wliwom tak mjenowaneje „Zymneje wójny“ mjez supermocomaj, Zjednoćenymi statami a Sowjetskim zwjazkom, kotrejž reprezentowaštej dwaj systemaj – kapitalizm a komunizm. Němska bu mjez 1949 a 1990 do dweju statow rozdźělena – Zwjazkoweje republiki a Němskeje demokratiskeje republiki (NDR) – mjeztym zo zhubichu tamne tradicionelne europske wulkomocy kaž Zjednoćene kralestwo a Francoska dźeń a wjace mjezynarodneho wuznama a w běhu dekolonizacije tež swoje kolonije w Africe a Aziji. Tam nastachu wjele nowych njewotwisnych statow (n.př. Indiska, Pakistan, Algeriska, Kenija atd.). W srjedźnej Europje wobstejachu w běhu 20. lětstotka wjacore mnohonarodnostne staty, kotrež so po 1990 rozpušćichu, zdźěla měrliwje (Sowjetski zwjazk, Čěskosłowakska), zdźěla krawnje (Juhosłowjanska).

Za Serbow bě 20. lětstotk dwustronski. Na jednym boku dóstachu po potłóčowanju a zakazu rěče pod nacionalsocialistami w NDR prěni raz šulstwo, swójske institucije, wědomostnej institutaj, zjawnu dwurěčnosć a statne připóznaće, na tamnym boku zhubichu so runje w srjedźnej Łužicy wjele serbskich wjeskow dla wudobywanja brunicy a ličba serbskorěčnych spadny wot někak 150.000 kónc 19. lětstotka na mjenje hač 40.000 w lěće 2000.

Cyłkowna ličba swětoweho wobydlerstwa přiběra w běhu sto lět tak spěšnje kaž ženje do toho, wot něhdźe 1,8 miliardow w lěće 1900 na wjace hač 6 miliardow w lěće 2000.

* Rowy padnjenych wojakow Prěnjeje swětoweje wójny
* Wrota koncentraciskeho lěhwa Auschwitz – symbol holocausta
* Buzz Aldrin – druhi čłowjek na měsačku (1969)
* Powalenje Berlinskeje murje w lěće 1989
* Rozpad Juhosłowjanskeje

## Hlej tež

* Wšě lěta 20. lětstotka

## Wotkaz

 **Commons: 20. lětstotk** – Zběrka wobrazow, widejow a awdiodatajow